ኢትዮጵያና ግብጽ ከአባይ ወንዝ ባሻገር በጋራ የሚተባበሩባቸው በርካታ ጉዳዮች አሉ
– ኢትዮጵያና ግብጽ ከአባይ ወንዝ ባሻገር በጋራ የሚተባበሩባቸው በርካታ ጉዳዮች መኖራቸውን ጠቅላይ ሚኒስትር ሃይለማርያም ደሳለኝ ገለጹ።    የግብጽ የውጭ ጉዳይ ሚኒስትር በበኩላቸው “ኢትዮጵያና ግብጽ እርስ በርስ በስጋት የሚተያዩበት ጊዜ አብቅቷል” ብለዋል።ጠቅላይ ሚኒስትር ሃይለማርያም ደሳለኝ የግብጹን ውጭ ጉዳይ ሚኒስትር ሳሜህ ሹክሪን በጽህፈት ቤታቸው ተቀብለው አነጋግረዋል።ጠቅላይ ሚኒስትሩ በዚሁ ወቅት እንዳሉት ሁለቱ አገራት ከአባይ ወንዝ ባሻገር በጋራ የሚሰሩባቸው በርካታ የሁለትዮሽ አጀንዳዎች መኖራቸውን ተናግረዋል።    ለአብነትም በጤና፤በግብርና፤ትምህርትና የአቪዬሽን ኢንዱስትሪ ያሉ አጀንዳዎችን አንስተዋል።    ጠቅላይ ሚኒስትር ሃይለማርያም  ባለፈው ግንቦት ወር በኢኳቶሪያል ጊኒ ማላቡ ላይ በተካሄደው የአፍሪካ ህብረት የመሪዎች ጉባኤ ወቅት ከፕሬዝዳንት አልሲሲ ጋር ከተወያዩ በኋላ የሁለቱ አገራት ወዳጅነት በአዲስ መልክ እየተሻሻለ መምጣቱን  ገልጸዋል።    ግንኙነቱን ቀጣይና ይበልጥ እየተሻሻለ እንዲሄድ የኢትዮጵያ ጽኑ ፍላጎት እንደሆነም ለውጭ ጉዳይ ሚኒስትሩ መናገራቸውን ውይይቱን የተከታተሉ ከፍተኛ ባልስልጣን ለጋዜጠኞች ገልጸዋል።    ከውይይቱ በኋላ ለጋዜጠኞች ማብራሪያ የሰጡት የግብጹ የውጭ ጉዳይ ሚኒስትር ሳሜህ ሹክሪ ሁለቱ አገራት እርስ በርስ በስጋት የሚተያዩበት ጊዜ ማብቃቱን አስረድተዋል።    የሁለቱ አገራት የትብብር ግንኙነት በጋራ ጥቅሞች ላይ የተመሰረተ እንዲሆን የመንግስታቸው አቋም መሆኑንም አስረድተዋል።ኢትዮጵያ ግብጽን ለመጉዳት ምንም አይነት እቅድ እንደሌላት መረዳታቸውን ለጋዜጠኞች ያብራሩት ሳሜህ ሹክሪ ፕሬዝዳንት አልሲሲ በኢትዮጵያ በሚታየው የልማት እንቅስቃሴ ደስተኛ መሆናቸውን ተናግረዋል።ሁለቱ አገራት በትብብር የሚሰሩባቸውን መስኮች ለማሳደግ የኢትዮ-ግብጽ የሚኒስትሮች ስብሰባ መስከረም ወር መጨረሻ ላይ እንዲካሄድ ስምምነት መደረሱንና ይህም ለግንኙነቱ መሻሻል ትልቅ አስተዋጽኦ እንደሚኖረው ሚኒስትሩ ገልጸዋል።ሚኒስትሩ ከግብጹ ፕሬዝዳንት አልሲሲ የተላከውን መልእክትም ለጠቅላይ ሚኒስትር ሃይለማሪያም አስረክበዋል።በታላቁ የህዳሴው ግድብ ግንባታ ምክንያት ግብጽ ለኢትዮጵያ በተደጋጋሚ ስጋቷን ብትገልጽም ግድቡ በየትኛውም የተፋሰሱ አገራት ላይ ምንም አይነት ጉዳት እንደማይኖረው የአለም አቀፍ ኤክስፐርቶች ቡድን በጥናት ማረጋገጡ ይታወሳል።በቅርቡም በሱዳን ካርቱም የኢትዮ-ግብፅና ሱዳን የሶስትዮሽ ውይይት መደረጉ ይታወሳል።(ኢዜአ)